Lehtitietojen ja miehen sosiaalisen median profiilin mukaan Helsingin yliajosta epäilty on asunut ulkomailla ja hakenut 2000-luvun alussa turvapaikkaa Liettuasta.

Yliajossa perjantaina Helsingin Kampissa kuoli yksi ja neljä loukkaantui.

Sairaalassa tarkastettujen neljän loukkaantuneen vammat eivät ole vakavia.

Poliisi selvittää Jaguar-kuljettajan liikkeitä ennen yliajoa.

Helsingissä yhden kuolonuhrin vaatineesta yliajosta epäillään noin 50-vuotiasta suomalaismiestä, joka poliisin epäilyn mukaan ajoi päin ihmisiä päihteiden vaikutuksen alaisena.

Mies on viety verikokeiden kautta poliisivankilaan. Poliisi kertoi aiemmin, ettei epäiltyä ole voitu kuulustella, koska tämä on sekavassa tilassa.

Halusi Liettuaan

Iltalehden tietojen mukaan mies on työskennellyt taksialalla.

Epäillyllä on osoite Helsingissä, mutta hän on asunut myös ulkomailla.

2000-luvun alussa ilmestyneessä ulkomaisessa lehtiartikkelissa mies kertoo hakeneensa turvapaikkaa Liettuasta. Hän sanoo pitävänsä Liettuaa paljon demokraattisempana valtiona kuin Suomea.

Samassa artikkelissa hänen kerrotaan halunneen luopua Suomen kansalaisuudesta. Jutun mukaan mies oli ollut Suomessa psykiatrisessa hoidossa, jota hän ei itse ollut pitänyt tarpeellisena.

Kuulustelut käyntiin viikonlopun aikana

Kuljettajaa ei ole vielä kuultu, kertoo Helsingin poliisi STT:lle. Epäiltyä tekijää kuullaan luultavasti lauantaina ja myös silminnäkijöiden kuulusteluita jatketaan.

Yleisjohtaja Patrik Karlsson Helsingin poliisista sanoo nyt vahvistuneen, että törmäys tapahtui, kun epäilty tekijä kääntyi autolla Mannerheimintieltä Lönnrotinkadulle.

Muutoin kuljettajan aikaisempia liikkeitä vielä selvitetään esimerkiksi valvontakameroiden avulla. Karlsson ei osaa vielä sanoa, kuinka pitkään kuljettaja ehti ajaa autoa ennen törmäystä.